Taxă specială pentru posesorii de mașini electrice
Posesorii de mașini electrice ar urma să plătească o nouă taxă. Cei care au venit cu ideea acestei taxe spun că ea înlocuiește sumele pe care șoferii de mașini tradiționale le plătesc pe accizele la carburanți.
Potrivit The Guardian, doar aproximativ 40% din suma totală afișată la pompă pentru benzina și motorina reprezintă prețul real. Restul sumei constă în taxe și accize impuse de autoritățile fiscale.
Deoarece mașinile electrice nu consumă carburant impozitat și numărul lor crește rapid, autoritățile caută să compenseze acest gol prin implementarea unor taxe speciale.
Un exemplu în acest sens este decizia Mării Britanii de a impune, începând din 2025, taxa VED (Vehicle Excise Duty, o taxă anuală standard de 165 de lire sterline) pentru autovehiculele electrice, mașinile, utilitarele și motocicletele, în scopul compensării accizelor la carburanți.
Jeremy Hunt, ministrul britanic al Finanțelor, a afirmat că această decizie va contribui la corectarea sistemului de taxare auto din Marea Britanie.
În plus, impozitul pentru mașinile electrice de companie din Regatul Unit va crește la 3% începând din aprilie 2025. Impozitul urmează să fie majorat cu 1% în fiecare an ulterior, până la atingerea valorii de 5% în 2027/28.
Ce taxe sunt propuse în alte țări?
În statul Victoria din Australia, se propune instituirea unei taxe per kilometru pentru șoferii de mașini electrice sau hibride.
Practic, nu pare să fie o sumă semnificativă – 2,8 cenți pe kilometru pentru mașinile electrice și 2,3 cenți pe kilometru pentru cele hibride. Totuși, pentru șoferii australieni care parcurg în medie 12.400 de kilometri pe an, aceasta înseamnă aproximativ 350 de dolari australieni.
În Elveția, începând cu 1 ianuarie 2024, mașinile electrice vor fi impozitate similar cu cele pe benzină. Decizia a venit în urma creșterii vânzărilor de automobile electrice cu șase ori în ultimii ani. Cota de piață pentru anul trecut a fost de 25%.
Ce decizii ia Canada în ceea ce privește mașinile electrice?
Un stat din Canada a anunțat că ia în considerare introducerea unei taxe fixe la înmatriculare pentru mașinile electrice, probabil inspirat din exemplele de taxare a acestora observate în alte țări.
Nate Horner, ministrul Finanțelor din provincia Alberta, a prezentat bugetul regiunii în februarie 2024 și a folosit această ocazie pentru a anunța introducerea unei taxe pentru mașinile electrice începând din 2025.
Mai exact, deținătorii de vehicule electrice vor fi obligați să achite o taxă de 200 de dolari canadieni. Suma echivalează cu aproximativ 140 de euro.
Această taxă nouă va fi impusă de fiecare dată când o persoană înmatriculează o mașină electrică nouă în Alberta. Conform precizărilor ministrului Nate Horner, aceasta va fi adăugată la taxele de înmatriculare existente.
Există mai multe considerente care stau la baza acestei noi taxe. Implementarea ei va contribui la finanțarea bugetului destinat infrastructurii rutiere din Alberta. Cu toate acestea, principalul scop al acestei taxe este să compenseze accizele la combustibili pe care utilizatorii de vehicule electrice nu le plătesc.